  Виталий Пронин Фото: REUTERS/Maxim ShemetovИвор вӧлмытӥсьёсын тазьы кенешон ӟеч сямлы пӧрмиз ни — арлы быдэ радъяське. Но туэ со пандемиен йырин ортчиз видеконференция амалэн: Владимир Путин журналистъёслэн юанъёссылы валэктон сётъяз Ново-Огарёвоын интыяськем резиденциысьтыз. Юанъёс герӟаськемын вал пандемиен, тазалыкез утён удысэз, экономикаез радъянэн-азинтонэн, калыклы юрттэт сётонэн но уно мукет. Коронавирус дуннеысь вань сямен ик кунъёслэсь экономиказэс шуккиз. Котькудӥзлы сюлмаськоно луиз тазалыкез утён удыссэс выль сямен радъян, эшшо но азинтон сярысь. Мукет кунъёсын ӵошатыса, Россия та удысъёс борды дырыз дыръя басьтӥськиз, коронавирусэн нюръяськон ласянь кунамы рос-прос система кылдытэмын ни, шуиз Президент. В. Путин пусйиз: пандемиен йырин ыштонъёс адӟем предприятиослы азьланяз но юрттэт сётӥськоз, кылсярысь, ичи процентъем кредитъёс висъян, выт тыронэз капчиятон ласянь. Калыклы юрттон — котьку сямен ик валтӥсь интыын, кылсярысь, азинтӥськоз нылпиосын семьяослы юрттэт сётон, шуиз Президент. Чузъяськиз гуртъёсын Интернетэз кужмоятон сярысь юан но — коронавирусэн йырин школаосты нош ик дистанционной амалэ выжтоно луиз ке, кызьы дышетскозы гуртысь нылпиос, Интернет мырдэм кутэ ке? Владимир Путин шуиз: вуоно арлэн пумаз вань гуртъёсы вуоз ӝог Интернет, талы уксё чакламын. Кунмылэн экономикаез сярысь ке, Президент ивортӥз: пандемиен йырин трос ыштонъёс адӟоно, трос ужъёсты быдэстоно, калыклы юрттоно луиз. Экономикаысь лыдпусъёс али минусэн мынэ. Но вуоно арлэн пумаз пыд выламы султомы ни. Нош 2022-тӥ арлэн кутсконаз экономикамы юнмалоз. Ваньзэ вормом, пусйиз со. Елена Никитина  